রাস্তার কুকুর নিয়ন্ত্রণে ব্যর্থ রাজ্যগুলি, ক্ষুব্ধ সুপ্রিম কোর্ট

নয়াদিল্লি: রাস্তার কুকুরের (Stray Dogs) কামড়ে দেশের নানা প্রান্তে একের পর এক মৃত্যুর ঘটনায় ক্ষুব্ধ সুপ্রিম কোর্ট (Supreme Court)। আদালতের পর্যবেক্ষণ, রাজ্যগুলির উদাসীনতার কারণে শুধু মানুষের জীবন নয়, দেশের ভাবমূর্তিও নষ্ট হচ্ছে।

বিচারপতি বিক্রম নাথ, সন্দীপ মেহতা ও এন. ভি. আঞ্জারিয়ার বেঞ্চ এদিন জানায়, একাধিক রাজ্য এখনও রাস্তার কুকুর নিয়ন্ত্রণ সংক্রান্ত রিপোর্ট জমা দেয়নি। আদালতের বক্তব্য, ‘‘সব রাজ্যকেই নোটিস দেওয়া হয়েছিল। আপনারা সংবাদপত্র পড়েন না? সোশ্যাল মিডিয়া দেখেন না?’’

আরও পড়ুন: মারাঠা আবেগ শান, ঔরঙ্গাবাদ স্টেশন এখন ছত্রপতি সম্ভাজিনগর

আদালত জানিয়েছে, শুধুমাত্র পশ্চিমবঙ্গ, তেলঙ্গানা ও দিল্লি পুরনিগমই রিপোর্ট জমা দিয়েছে। বাকি রাজ্যগুলিকে আগামী ৩ নভেম্বর সকাল সাড়ে দশটায় মুখ্যসচিব-সহ হাজিরা দিতে নির্দেশ দেওয়া হয়েছে। বিচারপতিদের হুঁশিয়ারি, নির্দেশ না মানলে জরিমানা ও বলপূর্বক ব্যবস্থা নেওয়া হবে।

আদালতের নিজস্ব উদ্যোগে এই মামলা শুরু হয়। সাম্প্রতিক সময়ে দেশে শিশু-সহ বহু মানুষের উপর কুকুরের হামলার ঘটনায় উদ্বেগ বেড়েছে। আদালত আগেই জানিয়েছিল, Animal Birth Control (ABC) নিয়ম মেনে সব রাজ্যকে নির্বীজকরণ, টিকা ও নির্দিষ্ট ফিডিং জোনের ব্যবস্থা করতে হবে। কিন্তু অধিকাংশ রাজ্য সেই নির্দেশ মানেনি।

পশুপ্রেমীরাও মনে করছেন, রাস্তার কুকুরের প্রতি ভালোবাসা দেখানোর মানে তাদের সংখ্যা বাড়তে দেওয়া নয়। তাই সরকারি উদ্যোগে নির্বীজকরণই একমাত্র সমাধান বলে মত তাঁদের।